“เจเอเอส แอสเซ็ท” เคาะราคา IPO ที่ 2.77 บ./หุ้น ขายนักลงทุนทั่วไป 2-4 พ.ย.นี้
“เจเอเอส แอสเซ็ท” หรือ J ผู้ดำเนินธุรกิจบริหารพื้นที่ของห้างสรรพสินค้า-พัฒนาอสังหาฯ เคาะราคา IPO จำนวน 120.39 ล้านหุ้น ที่ 2.77 บ./หุ้น ขายนักลงทุนทั่วไป 2-4 พ.ย.58 เตรียมเข้าเทรด SET 10 พ.ย.นี้ โดยมี บล.เอเซีย พลัส เป็นที่ปรึกษาทางการเงิน
9 ต.ค. 2558

บริษัท เจเอเอส แอสเซ็ท จำกัด (มหาชน) หรือ J ระบุว่า กำหนดราคาเสนอขายหุ้นเพิ่มทุนต่อประชาชนทั่วไปครั้งแรก (IPO) ที่หุ้นละ 2.77 บาท เพื่อระดมทุนและเข้าจดทะเบียนในตลาดหลักทรัพย์ โดยคาดว่าจะนำหุ้นเข้าซื้อขายได้ในไตรมาส 4/58 เพื่อนำเงินไปใช้ขยายงานการบริหารพื้นที่ให้เช่าทั้งในศูนย์การค้า รวมทั้งในลักษณะตลาดชุมชน และศูนย์การค้าชุมชนเพิ่มเติม และแบ่งส่วนหนึ่งมาลดเงินกู้ระยะยาวที่มีอยู่ 600 ล้านบาท
ทั้งนี้ บริษัทมีแผนจะเสนอขายหุ้น IPO จำนวน 120.39 ล้านหุ้น มูลค่าที่ตราไว้ (พาร์) 1 บาท/หุ้น แบ่งเป็นเสนอขายแก่ผู้ถือหุ้น บริษัท เจมาร์ท จำกัด (มหาชน) หรือ JMART จำนวนไม่เกิน 48.156 ล้านหุ้น หรือ 40% ของหุ้นที่เสนอขาย และเสนอขายแก่ประชาชนทั่วไปจำนวนไม่น้อยกว่า 72.234 ล้านหุ้นในช่วงวันที่ 2-4 พ.ย.นี้ และจะเข้าจดทะเบียนในตลาดหลักทรัพย์แห่งประเทศ (SET) ได้ในวันที่ 10 พ.ย.โดยมี บล.เอเซีย พลัส เป็นที่ปรึกษาทางการเงิน
อนึ่ง J เป็นผู้ดำเนินธุรกิจบริหารพื้นที่ของห้างสรรพสินค้า และพัฒนาอสังหาริมทรัพย์